CELEX: 
Language: hu
Date: 2021-02-16 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2017/625 európai parlamenti és tanácsi rendeletnek a határállomásokon végzett hatósági ellenőrzések alól mentesített egyes árukategóriák tekintetében történő kiegészítéséről és a 2007/275/EK bizottsági határozat módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A hatósági ellenőrzésekről szóló (EU) 2017/625 európai parlamenti és tanácsi rendelet
                  1
                (a továbbiakban: hatósági ellenőrzésekről szóló rendelet) létrehozza az agrár-élelmiszeripari láncra vonatkozó uniós jogszabályok helyes alkalmazásának ellenőrzésére irányuló hatósági ellenőrzések és egyéb hatósági tevékenységek keretét. Ezek magukban foglalják a harmadik országokból az Unióba beléptetett állatokon és árukon elvégzett hatósági ellenőrzéseket is.
            
            
               Az OCR 48. cikkének h) pontja előírja, hogy a harmadik országokból származó, a a hatósági ellenőrzésekről szóló rendelet 47. cikkének (1) bekezdésében említett állatok és áruk bizonyos kategóriái mentesülhetnek a határállomásokon végzett hatósági ellenőrzések alól. A a hatósági ellenőrzésekről szóló rendelet 77. cikke (1) bekezdésének k) pontja szerint a határállomásokon végzett hatósági ellenőrzések alól mentesített állatok és áruk tekintetében az egyedi hatósági ellenőrzésekre vonatkozó rendelkezéseket felhatalmazáson alapuló jogi aktusokban lehet megállapítani.
            
            
               A 2007/275/EK bizottsági határozat
                  2
                tartalmazza azon összetett élelmiszer-készítmények jegyzékét, amelyek az Unióba történő belépéskor mentesülnek a határállomásokon végzett hatósági ellenőrzések alól. 
            
            
               Az összetett élelmiszer-készítmények Unióba történő beléptetésére vonatkozóan az (EU) 2019/625 felhatalmazáson alapuló bizottsági rendeletben
                  3
                meghatározott, 2021. április 21-étől alkalmazandó új követelmények már nem az állati eredetű feldolgozott termékek mennyiségén (az összetett élelmiszer-készítmény összetevőinek százalékában kifejezve), hanem a magához az összetett élelmiszer-készítményhez kapcsolódó kockázaton fognak alapulni. 
            
            
               E rendelet célja, hogy meghatározza azokat az eseteket és feltételeket, amelyek esetében egyes alacsony kockázatú, feldolgozott húst nem tartalmazó, szobahőmérsékleten eltartható összetett termékeket mentesíteni kell a határállomásokon végzett hatósági ellenőrzések alól. Az illetékes tagállami hatóságoknak rendszeresen, kockázati alapon és megfelelő gyakorisággal hatósági ellenőrzéseket kell végezniük az ilyen összetett élelmiszer-készítményeken a rendeltetési helyen, az Unión belüli szabad forgalomba bocsátás helyén, vagy a szállítmányért felelős gazdasági szereplő raktáraiban vagy telephelyein.
            
            
               Ezért létre kell hozni a feldolgozott húst nem tartalmazó és a határállomásokon végzett hatósági ellenőrzések alól mentesített egyes, szobahőmérsékleten eltartható összetett élelmiszer-készítmények új jegyzékét, szabályokat kell megállapítani e termékek hatósági ellenőrzésére vonatkozóan, és ennek megfelelően módosítani kell a 2007/275/EK határozatot.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               Több alkalommal került sor konzultációra a Bizottság hatósági ellenőrzésekkel foglalkozó szakértői csoportjával (E00911), és számos találkozót tartottak az érintett érdekelt felekkel.
            
            
               Hatásvizsgálatra nem került sor, mivel e rendeletnek várhatóan nem lesz jelentős hatása.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A jogalap az (EU) 2017/625 rendelet 48. cikkének h) pontja és 77. cikke (1) bekezdésének k) pontja. A jogbiztonság érdekében célszerű egyetlen jogi aktusban meghatározni a határállomásokon végzett hatósági ellenőrzések alól mentesített összetett élelmiszer-készítményekre vonatkozó szabályokat, valamint az ilyen összetett élelmiszer-készítmények rendeltetési helyén, az Unión belüli szabad forgalomba bocsátás helyén, vagy a szállítmányért felelős gazdasági szereplő raktáraiban vagy telephelyein elvégzendő hatósági ellenőrzésekre vonatkozó szabályokat. 
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.2.16.)
            
            
               az (EU) 2017/625 európai parlamenti és tanácsi rendeletnek a határállomásokon végzett hatósági ellenőrzések alól mentesített egyes árukategóriák tekintetében történő kiegészítéséről és a 2007/275/EK bizottsági határozat módosításáról
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
         
         
            
               tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló, 2017. március 15-i (EU) 2017/625 európai parlamenti és tanácsi rendeletre (a hatósági ellenőrzésekről szóló rendelet)
                  4
                és különösen annak 48. cikkének h) pontjára és 77. cikke (1) bekezdésének k) pontjára, 
            
            
               mivel:
            
            
               (1)Az (EU) 2017/625 rendelet 48. cikkének h) pontja és 77. cikke (1) bekezdésének k) pontja felhatalmazza a Bizottságot arra, hogy felhatalmazáson alapuló jogi aktusokat fogadjon el azon esetek és feltételek meghatározására, amelyekben, illetve amelyek mellett bizonyos alacsony kockázatú áruk, köztük az összetett élelmiszer-készítmények mentesíthetők a határállomásokon végzett hatósági ellenőrzések alól, valamint az említett áruk egyedi hatósági ellenőrzésének elvégzésére vonatkozó szabályok megállapítására. 
            
            
               (2)Az összetett élelmiszer-készítmények köz- és állategészségügyi kockázata az összetevők típusától, tárolási körülményeitől és csomagolásától függ. Az állategészségügyi és mikrobiológiai élelmiszer-biztonsági szempontból a legalacsonyabb kockázatot azok a szobahőmérsékleten tárolható összetett élelmiszer-készítmények jelentik, amelyek összetevőként nem tartalmaznak feldolgozott húst, és amelyeket nem kell ellenőrzött hőmérsékleten szállítani vagy tárolni. Ez a helyzet az olyan, szobahőmérsékleten eltartható összetett élelmiszer-készítményekben található tej- és tojástermékek esetében, amelyeket előállításuk során például sterilizálás vagy a kockázat kiküszöbölése érdekében ultramagas hőmérsékletet alkalmazó kezeléssel kezeltek. Az állategészségügyi és mikrobiológiai élelmiszer-biztonsági kockázatokat enyhítik, ha az összetett élelmiszer-készítményeket biztonságosan csomagolják vagy lezárják. 
            
            
               (3)A kémiai élelmiszer-biztonsági kockázatokat azonban nem csökkentik az összetett élelmiszer-készítmények eltarthatóságát biztosító kezelések. A kémiai élelmiszer-biztonság szempontjából egyes, feldolgozott húst nem tartalmazó, szobahőmérsékleten tárolható összetett élelmiszer-készítmények mentesíthetők a határállomásokon végzett hatósági ellenőrzések alól, feltéve, hogy az összetett élelmiszer-készítmények összetevőit képező állati eredetű feldolgozott termékeket az Unióba történő behozatalra feljogosított harmadik országokban található létesítményekben vagy a tagállamokban található létesítményekben állítják elő.
            
            
               (4)A feldolgozott húst nem tartalmazó, szobahőmérsékleten tárolható összetett élelmiszer-készítményeket a 2011/163/EU bizottsági határozatban
                  5
                felsorolt valamely harmadik országban kell előállítani. Az összetett élelmiszer-készítményeket előállító harmadik országnak vagy jóváhagyott maradékanyag-ellenőrzési tervvel kell rendelkeznie az összetett élelmiszer-készítményekben található minden egyes állati eredetű összetevőre vonatkozóan, vagy az állati összetevőket a szóban forgó áruk tekintetében a 2011/163/EU határozatban felsorolt valamely tagállamból vagy más harmadik országból kell beszereznie.
            
            
               (5)Tekintettel azok alacsony közegészségügyi és állategészségügyi kockázatára, helyénvaló egyes, feldolgozott húst nem tartalmazó, szobahőmérsékleten tárolható összetett élelmiszer-készítményeket mentesíteni a határállomásokon végzett hatósági ellenőrzések alól, és azokat e rendelet mellékletében felsorolni, feltüntetve a 2658/87/EGK tanácsi rendelet
                  6
                I. mellékletében meghatározott Kombinált Nómenklatúrában (KN) szereplő kódjukat. 
            
            
               (6)Egyes, feldolgozott húst nem tartalmazó, az e rendelettel összhangban a határállomásokon végzett hatósági ellenőrzések alól mentesített és harmadik országokból az Unióba beléptetett, szobahőmérsékleten tárolható összetett élelmiszer-készítményeket az importáló élelmiszer-vállalkozó által kiállított magántanúsítványnak kell kísérnie. 
            
            
               (7)Annak biztosítása érdekében, hogy egyes, feldolgozott húst nem tartalmazó és az e rendelettel összhangban a határállomásokon történő ellenőrzés alól mentesített, szobahőmérsékleten tárolható összetett élelmiszer-készítmények megfeleljenek a köz- és állategészségügyi követelményeknek, az illetékes hatóságoknak rendszeres hatósági ellenőrzéseket kell végezniük a rendeltetési helyen, az Unión belüli szabad forgalomba bocsátás helyén, vagy a szállítmányért felelős gazdasági szereplő raktáraiban vagy telephelyein. 
            
            
               (8)A határállomásokon végzett hatósági ellenőrzések alól mentesített összetett élelmiszer-készítményekre, valamint az ilyen összetett élelmiszer-készítményeken elvégzendő hatósági ellenőrzésekre vonatkozó szabályok lényegileg kapcsolódnak egymáshoz, és azokat együttesen kell alkalmazni. Az egyszerűség és az átláthatóság érdekében, valamint a szabályok alkalmazásának megkönnyítése és azok megsokszorozódásának elkerülése érdekében azokat egyetlen jogi aktusban kell meghatározni, nem pedig több különálló, számos kereszthivatkozást tartalmazó és az átfedések kockázatát hordozó jogi aktusban.  
            
            
               (9)A 2007/275/EK határozat
                  7
                értelmében bizonyos összetett élelmiszer-készítmények tekintetében már léteznek mentességek a határállomásokon végzett hatósági ellenőrzések alól. Mivel ez a rendelet mentességeket állapít meg a jelenleg a 2007/275/EK határozat hatálya alá tartozó termékekre, az említett határozat egyes rendelkezéseit el kell hagyni e rendelet alkalmazásának kezdőnapjától, és a határozatot ennek megfelelően módosítani kell. 
            
            
               (10)Az összetett élelmiszer-készítmények Unióba történő beléptetésére vonatkozóan az (EU) 2019/625 felhatalmazáson alapuló bizottsági rendeletben
                  8
                meghatározott közegészségügyi követelmények csak 2021. április 21-től alkalmazandók. Hasonlóképpen az összetett élelmiszer-készítmények Unióba történő beléptetésére vonatkozóan az (EU) 2020/692 felhatalmazáson alapuló bizottsági rendeletben
                  9
                meghatározott állategészségügyi követelmények csak 2021. április 21-től alkalmazandók. Ennek megfelelően az e rendeletben megállapított szabályokat is ettől az időponttól kell alkalmazni, 
            
            
               ELFOGADTA EZT A RENDELETET:
            
            
               1. cikk
            
            
               Tárgy
            
            
               E rendelet szabályokat állapít meg az alábbiak terén:
            
            
               1.az összetett élelmiszer-készítmények határállomásokon történő hatósági ellenőrzése alóli mentesítésének esetei és feltételei, valamint az, hogy az ilyen mentesítés indokolt-e;
            
            
               2.egyedi hatósági ellenőrzések elvégzése a határállomásokon a hatósági ellenőrzés alól mentesített összetett élelmiszer-készítményeken.
            
            
               2. cikk
            
            
               Fogalommeghatározások
            
         
         
            
               E rendelet alkalmazásában:
            
            
               1.„összetett élelmiszer-készítmény”: az (EU) 2019/625 felhatalmazáson alapuló rendelet 2. cikkének 14. pontjában meghatározott összetett élelmiszer-készítmények;
            
            
               2.„szobahőmérsékleten tárolható összetett élelmiszer-készítmények”: olyan termékek, amelyeket nem kell ellenőrzött hőmérsékleten szállítani vagy tárolni.
            
            
               3. cikk
            
            
               A határállomásokon végzett hatósági ellenőrzések alól mentesített összetett élelmiszer-készítmények
            
            
               (1)A mellékletben felsorolt, feldolgozott húst nem tartalmazó, szobahőmérsékleten tárolható összetett élelmiszer-készítmények mentesülnek a határállomásokon végzett hatósági ellenőrzések alól, amennyiben az ilyen termékek megfelelnek az alábbi követelmények mindegyikének:
            
            
               a)megfelelnek az Unióba történő beléptetésre vonatkozóan az (EU) 2019/625 felhatalmazáson alapuló rendelet 12. cikke (2) bekezdésének c) pontjában meghatározott követelményeknek;
            
            
               b)a szobahőmérsékleten tárolható összetett élelmiszer-készítményekben található valamennyi tej- és tojásterméket alávetették az (EU) 2020/692 felhatalmazáson alapuló rendelet 163. cikke a) pontjának megfelelő kezelésnek;
            
            
               c)jelölés utal arra, hogy emberi fogyasztásra szánják őket; valamint
            
            
               d)biztonságosan csomagolták vagy lezárták őket.
            
            
               (2)A forgalomba hozatal időpontjában az (1) bekezdésben említett, szobahőmérsékleten tárolható összetett élelmiszer-készítményeket az (EU) 2020/2235 bizottsági végrehajtási rendelet
                  10
                V. mellékletében meghatározott mintának megfelelő magántanúsítványnak kell kísérnie. 
            
            
               4. cikk
            
            
               A határállomásokon végzett hatósági ellenőrzések alól mentesített összetett élelmiszer-készítmények hatósági ellenőrzése
            
            
               (1)Az illetékes hatóságok rendszeresen, kockázati alapon és megfelelő gyakorisággal hatósági ellenőrzéseket végeznek a 3. cikk (1) bekezdésében említett, szobahőmérsékleten tárolható összetett élelmiszer-készítményeken, figyelembe véve az (EU) 2017/625 rendelet 44. cikkének (2) bekezdésében említett kritériumokat. 
            
            
               (2)Az (1) bekezdésben említett hatósági ellenőrzéseket az Unió vámterületén belül a következő helyeken kell elvégezni:
            
            
               a)a rendeltetési hely;
            
            
               b)az uniós szabad forgalomba bocsátás helye;
            
            
               c)a szállítmányért felelős vállalkozó raktárai és telephelyei.
            
            
               (3)Az (1) bekezdésben említett hatósági ellenőrzéseket az (EU) 2017/625 rendelet 45. és 46. cikkével összhangban kell elvégezni.
            
            
               5. cikk
            
         
         
            
               A 2007/275/EK határozat módosítása
            
            
               A 2007/275/EK határozat a következőképpen módosul:
            
            
               1. A 6. cikket el kell hagyni.
            
            
               2. A II. mellékletet el kell hagyni. 
            
            
               6. cikk
            
            
               Hatálybalépés és az alkalmazás kezdőnapja
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               2021. április 21-től kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.2.16.
            
            
               
                     a Bizottság részéről
               
               
                     elnök
                     Ursula VON DER LEYEN
               
               
            
         
         
            
                  
                     (1)
                  
                        Az Európai Parlament és a Tanács (EU) 2017/625 rendelete (2017. március 15.) az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről (a hatósági ellenőrzésekről szóló rendelet) (HL L 95., 2017.4.7., 1. o.).
               
               
                  
                     (2)
                  
                        A Bizottság 2007/275/EK határozata (2007. április 17.) a határállomásokon ellenőrizendő összetett élelmiszer-készítmények jegyzékéről (HL L 116., 2007.5.4., 9. o.). 
               
               
                  
                     (3)
                  
                        A Bizottság (EU) 2019/625 felhatalmazáson alapuló rendelete (2019. március 4.) az (EU) 2017/625 európai parlamenti és tanácsi rendeletnek az egyes emberi fogyasztásra szánt állatok és áruk szállítmányainak az Unióba történő beléptetésére vonatkozó követelmények tekintetében történő kiegészítéséről (HL L 131., 2019.5.17., 18. o.).
               
               
                  
                     (4)
                  
                        HL L 95., 2017.4.7., 1. o.
               
               
                  
                     (5)
                  
                        A Bizottság 2011/163/EU határozata (2011. március 16.) a harmadik országok által a 96/23/EK tanácsi irányelv 29. cikkének megfelelően benyújtott tervek jóváhagyásáról (HL L 70., 2011.3.17., 40. o.).
               
               
                  
                     (6)
                  
                        A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).
               
               
                  
                     (7)
                  
                        A Bizottság 2007/275/EK határozata (2007. április 17.) a határállomásokon ellenőrizendő összetett élelmiszer-készítmények jegyzékéről (HL L 116., 2007.5.4., 9. o.).
               
               
                  
                     (8)
                  
                        A Bizottság (EU) 2019/625 felhatalmazáson alapuló rendelete (2019. március 4.) az (EU) 2017/625 európai parlamenti és tanácsi rendeletnek az egyes emberi fogyasztásra szánt állatok és áruk szállítmányainak az Unióba történő beléptetésére vonatkozó követelmények tekintetében történő kiegészítéséről (HL L 131., 2019.5.17., 18. o.).
               
               
                  
                     (9)
                  
                        A Bizottság (EU) 2020/692 felhatalmazáson alapuló rendelete (2020. január 30.) az (EU) 2016/429 európai parlamenti és tanácsi rendeletnek az egyes állatok, szaporítóanyagok és állati eredetű termékek szállítmányainak az Unióba való beléptetésére, valamint a beléptetést követő mozgatására és kezelésére vonatkozó szabályok tekintetében történő kiegészítéséről (HL L 174., 2020.6.3., 379. o.).
               
               
                  
                     (10)
                  
                        A Bizottság (EU) 2020/2235 végrehajtási rendelete (2020. december 16.) az (EU) 2016/429 és az (EU) 2017/625 európai parlamenti és tanácsi rendeletnek a bizonyos állat- és árukategóriákat tartalmazó szállítmányok Unióba történő beléptetésére és Unión belüli mozgatására vonatkozó állategészségügyi, hatósági és állategészségügyi/hatósági bizonyítványminták tekintetében történő alkalmazására és az ilyen bizonyítványok hatósági kiállítására vonatkozó szabályok megállapításáról, valamint az 599/2004/EK rendelet, a 636/2014/EU és az (EU) 2019/628 végrehajtási rendelet, a 98/68/EK irányelv, továbbá a 2000/572/EK, a 2003/779/EK és a 2007/240/EK határozat hatályon kívül helyezéséről (HL L 442., 2020.12.30., 1. o.).
               
            
      
    ---documentbreak--- 
      
         
         
            
               MELLÉKLET
            
            
               A határállomásokon végzett hatósági ellenőrzések alól mentesített összetett élelmiszer-készítmények jegyzéke (3. cikk)
            
            
               Ez a jegyzék azon összetett élelmiszer-készítményeknek az Unióban használatos Kombinált Nómenklatúra (KN) szerinti felsorolását tartalmazza, amelyeket nem kell a határállomásokon elvégzendő hatósági ellenőrzésnek alávetni.
            
            
               Megjegyzések a táblázathoz: 
            
            
               (1) oszlop – KN-kód
            
            
               Ez az oszlop jelöli a KN-kódot. A 2658/87/EGK rendelettel létrehozott KN a Harmonizált Áruleíró és Kódrendszeren (a továbbiakban: harmonizált rendszer, HR) alapul, amelyet a Vámigazgatások Világszervezetévé vált Vámegyüttműködési Tanács dolgozott ki, és amelyet a 87/369/EGK tanácsi határozat
                  1
                hagyott jóvá. A KN átveszi a HR vámtarifaszámait és hat számjegyű vámtarifaalszámait. A hetedik és nyolcadik számjegy további KN-alszámokat jelöl. 
            
            
               Az „ex” szóval meg nem jelölt négy-, hat- vagy nyolc számjegyű kód használata esetén eltérő rendelkezés hiányában minden olyan összetett élelmiszer-készítmény, amelynek vámtarifaszáma ez a négy-, hat- vagy nyolc számjegy vagy ezzel kezdődik, mentesül a határállomásokon elvégzendő hatósági ellenőrzés alól.
            
            
               Abban az esetben, ha bármely négy, hat vagy nyolc számjegyű kód alá tartozó összetett élelmiszer-készítménynek csak egy meghatározott része tartalmaz állati eredetű terméket, és az árunomenklatúrában az adott kódnak nincs bontása, a kódot az „ex” szóval jelölik meg. Például az „ex 2001 90 65” tekintetében nincs szükség a határállomásokon történő ellenőrzésre a (2) oszlopban bemutatott termékek esetében.
            
            
               (2) oszlop – Magyarázatok 
            
            
               Ez az oszlop részletekkel szolgál a határállomásokon elvégzendő hatósági ellenőrzés alól mentesülő összetett élelmiszer-készítményekről.
            
            
                     
                        KN-kódok
                     
                  
                  
                     
                        Magyarázatok
                     
                  
               
                     
                        (1)
                     
                  
                  
                     
                        (2)
                     
                  
               
                     
                        1704, ex 1806 20, ex 1806 31 00, ex 1806 32, ex 1806 90 11, ex 1806 90 19, ex 1806 90 31, ex 1806 90 39, ex 1806 90 50, ex 1806 90 90 
                     
                  
                  
                     
                        Cukoráru (beleértve az édességet is), csokoládé és kakaótartalmú más élelmiszer-készítmény, amely megfelel a 3. cikk (1) bekezdésében foglalt követelményeknek
                     
                  
               
                     
                        ex 1902 19, ex 1902 30, ex 1902 40
                     
                  
                  
                     
                        Tészta, metélt és kuszkusz, amely megfelel a 3. cikk (1) bekezdésében foglalt követelményeknek 
                     
                  
               
                     
                        ex 1905 10, ex 1905 20, ex 1905 31, ex 1905 32, ex 1905 40, ex 1905 90 
                     
                  
                  
                     
                        Kenyér, kalács, keksz (biscuit), gofri és ostya, kétszersült, pirított kenyér és hasonló pirított termék, amely megfelel a 3. cikk (1) bekezdésében foglalt követelményeknek
                     
                  
               
                     
                        ex 2001 90 65, ex 2005 70 00, ex 1604 
                     
                  
                  
                     
                        Hallal töltött olívabogyó, amely megfelel a 3. cikk (1) bekezdésében foglalt követelményeknek
                     
                  
               
                     
                        2101
                     
                  
                  
                     
                        Kávé-, tea- vagy matétea-kivonat, -esszencia és -koncentrátum és e termékeken vagy kávén, teán vagy matéteán alapuló készítmények, amelyek megfelelnek a 3. cikk (1) bekezdésében foglalt követelményeknek. Pörkölt cikória és más pörkölt pótkávé, valamint ezeknek kivonata, esszenciája és koncentrátuma, amely megfelel a 3. cikk (1) bekezdésében foglalt követelményeknek
                     
                  
               
                     
                        ex 2104
                     
                  
                  
                     
                        A végfelhasználóknak csomagolt levesbetét és aromák, amelyek megfelelnek a 3. cikk (1) bekezdésében foglalt követelményeknek
                     
                  
               
                     
                        ex 2106 
                     
                  
                  
                     
                        Végfelhasználóknak csomagolt, állati terméket (glükozamint, kondroitint vagy kitozánt) tartalmazó táplálékkiegészítő, amely megfelel a 3. cikk (1) bekezdésében foglalt követelményeknek 
                     
                  
               
                     
                        ex 2208 70
                     
                  
                  
                     
                        Likőr és szíverősítő, amely megfelel a 3. cikk (1) bekezdésében foglalt követelményeknek
                     
                  
               
         
         
            
                  
                     (1)
                  
                        A Tanács 87/369/EGK határozata (1987. április 7.) az összehangolt áruleíró és kódrendszerről szóló nemzetközi egyezmény és az azt módosító jegyzőkönyv megkötéséről (HL L 198., 1987.7.20., 1. o.).